
החלטה



בקשה לסילוק על הסף של תביעת בת זוג של מנוח את יורשיו לתשלום 1,500,000 ש"ח בשל  נזקים שלטענתה גרמו לה מהשתלטות על העיזבון, למעלה מעשור לאחר פטירת המנוח וקיום צוואתו.

1.	מר פלוני ז"ל (להלן 'המנוח') הלך לבית עולמו בחודש מאי 2012 כשהוא גרוש ואב לארבעה ילדים. התובעת היתה זוגתו של המנוח משנת 2005 ועד לפטירתו, והוכרה על ידי המוסד לביטוח לאומי כזכאית לתשלום קצבת שארים (כידועה בציבור).

2.	ביום 28.2.2005 התובעת והמנוח חתמו על הסכם שכותרתו "הסכם יחסי ממון וחיי משפחה" (להלן 'הסכם הממון'). הסכם הממון לא אושר בבית המשפט ולא הובהר האם אושר על ידי נוטריון אם לאו, ועיקריו הם:
2.1	מיום 1.3.2005 התובעת והמנוח יתגוררו תחת קורת גג אחת כבני זוג לכל דבר;
2.2	כלל הנכסים שהתובעת והמנוח צברו עד 1.3.2005 יוותרו בבעלות כל אחד מהם בנפרד;
2.3	נכסים שיירכשו מיום 1.3.2005 במאמץ משותף, יהיו שייכים לתובעת ולמנוח בחלקים שווים;

3.	בשנת 2010 התובעת והמנוח רכשו את הזכויות בדירה ברח' XXX ב- XXX(להלן 'הדירה') תמורת 1,300,000 ש"ח. התובעת מימנה 1,000,000 ש"ח מהתמורה ונרשמה כבעלים של 75% מהזכויות בדירה, והמנוח מימן את היתרה בסך 300,000 ש"ח ונרשם כבעלים של 25% מהזכויות בדירה. התובעת והמנוח התגוררו בדירה יחדיו עד לפטירת המנוח.

4.	ביום 7.5.2013 ניתן על ידי הרשם לעניני ירושה צו לקיום צוואה ברשות שהמנוח ערך ביום 29.8.2011 (להלן 'הצוואה'). המנוח ציווה את עזבונו לשלושה מילדיו, הנתבעים 4-2, ולנכדו, הנתבע 1. לתובעת המנוח ציווה את כל הריהוט והתכולה בדירה או בדירה בה יתגוררו יחדיו בעת פטירתו.

5.	בחודש ספטמבר 2014 הנתבע 1, שנחל את זכויות המנוח בדירה (להלן 'הנתבע'), הגיש לבית משפט השלום בתל אביב שתי תביעות נגד התובעת: תביעה לפירוק שיתוף הזכויות בדירה (ת"א  XXXXX), ותביעה לתשלום דמי שימוש ראויים (ת"א XXXXX). התובעת עתרה לסילוק התביעות על הסף מחוסר סמכות עניינית אך בקשתה נדחתה. לאחר מכן התובעת והנתבע עתרו בהסכמה לאיחוד הדיון בתביעות אך בקשתם נדחתה על ידי סגנית הנשיא (כב' השופטת נ' גרוסמן). בהמשך בירור התביעה לתשלום דמי שימוש עוכב עד להכרעה בתביעה לפירוק שיתוף.

6.	פסק דין בתביעה לפירוק שיתוף ניתן ביום 7.3.2017 (כב' השופט מ' תמיר). נפסק ששיתוף הזכויות בדירה יפורק, אך הדירה תימכר כתפוסה משום מגורי התובעת בה, וניתנה לתובעת הזכות לרכוש את חלקו של הנתבע בדירה בתוך 30 ימים מיום שתוגש חו"ד שמאי. בחודש ספטמבר 2017 התובעת רכשה את זכויות הנתבע בדירה בהתאם לשמאות שנערכה.

7.	פסק דין בתביעה לתשלום דמי שימוש ראויים ניתן ביום 7.2.2018 (כב' השופטת ט' לוי-מיכאלי). נפסק שעל התובעת לשלם לנתבע דמי שימוש ראויים עבור 55 חודשים מתוך 64 החודשים שחלפו ממועד פטירת המנוח בחודש מאי 2012 ועד למועד רכישת התובעת את זכויות הנתבע בדירה, בסך 1,200 ש"ח לחודש, ובסך הכל 66,000 ש"ח.

8.	בחודש נובמבר 2023 התובעת הגישה את התביעה בהליך זה, אותה הגדירה כתביעה "כספית-נזיקית". מתחת לכותרת כתב התביעה נטען כך: פסק הדין מיום 7.3.2017 ניתן ללא סמכות; התובעת והמנוח היו ידועים בציבור ועל בית המשפט לראות בהסכם הממון את הבסיס לתביעה זו; יש לבטל את פסק הדין מיום 7.3.2017 ולדון מחדש בעניין עיזבון המנוח. בסעיף 57 לכתב התביעה שכותרתו 'הסעד המבוקש' התובעת עתרה לחייב את הנתבעים לחשוף את כלל נכסי העיזבון ולחלקם שווה בשווה עמה. להלן תקציר הנטען בכתב התביעה:

8.1	קצרה היריעה מלהכיל את הצער, הסבל, והתסכול שהנתבעים גרמו לה ואין אפשרות לכמתם, ועל כן כתב התביעה יכיל "אך ורק את הרכיבים הנזיקיים אותם ניתן לאמוד בסכומים מדויקים". 

8.2	הנתבעים הציגו מצגי שווא, סילפו עובדות וגרמו לה לנזק בלתי הפיך. היא חויבה לשלם לנתבעים סכומי כסף ולעורכי דין שייצגו אותה עד שנותרה ללא פרוטה. כתוצאה מכך היא נאלצה למכור את הדירה, לרכוש תחתיה דירת חדר, ונותרה עם חובות שערכם כיום 1,400,000 ש"ח, בעטיים היא מאוימת יום ולילה על ידי נושים;

8.3	בשנת 2010 התובעת מכרה, לבקשת המנוח שהיה מתווך ידוע בגוש דן, את זכויותיה בדירתה ב XXX תמורת 1,000,000 ש"ח, המנוח הוסיף 300,000 ש"ח והם קנו את הזכויות בדירה תמורת 1,300,000 ש"ח. המנוח הבטיח לה שמלוא הזכויות בדירה ירשמו על שמה, אך בפועל נרשם כבעלים של 25% מהזכויות בדירה. המנוח הבטיח לה בעת החתימה על ההסכם לרכישת הזכויות בדירה "כי ממש כבר למחרת היום" יעביר את הזכויות על שמה; המנוח הבטיח לה שהסכום שהשקיע לצורך רכישת הזכויות בדירה יהווה מתנה עבורה, ואף התחייב לשלם דמי שכירות חלקיים על חלקה בדירה; 

8.4	התנאי למכירת זכויותיה בדירה ב XXX היה כי לאחר רכישת הזכויות בדירה המנוח יערוך צוואה ויצווה לה את זכויותיו בדירה, וכן חלקים נוספים מעיזבונו. בכל פעם ששאלה את המנוח על אודות עריכת צוואה הוא השיב לה שאין מקום לדאגה והיא היורשת.

8.5	המנוח הבטיח לה שהיא תמשיך את עסק התיווך שלו, ובצוואתו משנת 2010 המנוח ציווה במפורש ש"משרד התיווך יהיה ירושה עבורה בלבד", והמנוח התחייב בפניה שעסקי התיווך יועברו אליה במלואם לאחר פטירתו.

8.6	למיטב ידיעתה בשנת 2010 המנוח ערך צוואה וציווה לה את זכויותיו בדירה ובמשרד התיווך. כחצי שנה לאחר פטירת המנוח הנתבעים החתימו אותה על מסמך סתמי שהיא מוותרת על עסקי התיווך ובתמורה הבטיחה לה שהזכויות בדירה יועברו לבעלותה.

8.7	הנתבעים הגישו תביעה לפירוק שיתוף שנדונה הן בבית משפט השלום והן בבית המשפט המחוזי ונקבע שיש לפרק את שיתוף הזכויות בדירה וכן שעליה לשלם דמי שימוש ראויים. "במקביל נפסק כי העניין, באם ידון שוב, יידון בביהמ"ש לענייני משפחה בתל אביב".

8.8	התובעת נטלה, הלוואה בסך 360,000 ש"ח לצורך רכישת זכויות הנתבע בדירה, "אך תאבונם של הנתבעים רק הלך וגדל", ומאז היא נטלה "הלוואות על הלוואות", נקלעה לחובות רבים, נאלצה למכור את הדירה, עומדים נגדה תיקי הוצאה לפועל והיא נותרה חסרת כל בשל תאוות הבצע של הנתבעים שהשתלטו על העיזבון בלא שחלקו לה "את המגיע לה מכח חוק ידועים בציבור".

9.	עם הגשת כתב התביעה בהליך זה התובעת עתרה לפטור מתשלום אגרת התביעה. ביום 11.2.2024 כב' הרשמת (כתוארה אז) גלי רון דחתה את בקשתה והורתה שהאגרה תשולם בחמישה תשלומים שווים החל מיום 18.2.2024. בהתאמה קדם המשפט נקבע ליום 1.7.2024.

10.	הנתבעים עתרו לסילוק ולדחיית התביעה על הסף משום העדר עילה, התיישנות, שיהוי, העדר יריבות והשתק, וטענו כך: התובעת לא התנגדה לקיום צוואת המנוח והעיזבון חולק זה מכבר; טענות התובעת נדונו ונדחו בגדרי פסקי הדין לפירוק שיתוף הזכויות בדירה ולתשלום דמי שימוש ראויים והתובעת לא ערערה עליהם; ערכאה זו אינה מהווה ערכאת ערעור על פסקי הדין האמורים;

11.	התובעת השיבה ש"גם רוצחים זכאים למשפט חוזר" ואין בפי הנתבעים טעם ענייני מדוע התביעה לפירוק שיתוף לא תידון מחדש בערכאה זו, ואף שטענותיה נדונו "ישנם דברים שיש בפתיחתם די על מנת לשפוך אור על המקרה ואשר בכוחם לשנות את ההכרעה מן הקצה אל הקצה"; הנתבעים מבקשים להתעלם מחובתם לפצות אותה על העוול הגדול שגרמו לה, איבוד כל שהיה לה "קורת גג, משרד תיווך וכספים שהותיר לה המנוח"; יש לאפשר לה להוכיח את העוקץ וההונאה שהנתבעים עשו בין הצוואה שהמנוח ערך בשנת 2010 לבין הצוואה שערך בשנת 2012, בכוח ובהשפעה בלתי הוגנת בעת שהמנוח גסס; טענות שיהוי והתיישנות אינן רלוונטיות משום שחובותיה לא התיישנו והיא נושאת על גבה את הנזקים הכבדים שהנתבעים גרמו לה; 

12.	בקדם המשפט בית המשפט ביקש את הבהרת התובעת מכח מה היא טוענת בגדרי תביעה נזיקית לזכות במחצית מעיזבון המנוח ותשובתה היתה: מכח הצוואה שהמנוח ערך בשנת 2010 ומכח היותה ידועה בציבור של המנוח. לאור תשובתה בית המשפט הבהיר שלעניין הצוואה הנטענת משנת 2010 - מעת שקוימה צוואה מאוחרת יותר שהמנוח ערך, הדרך בה יש לילך היא הגשת תביעה לביטול צו הקיום בהתאם לסעיף 72 לחוק הירושה ולא תביעה כספית-נזיקית כפי שהוגשה, ולעניין היותה ידועה בציבור של המנוח – מעת שהמנוח ערך צוואה עצם היותה ידועה בציבור לא מקנה לה מחצית מהעיזבון, והיה עליה להגיש תביעה רכושית ולהוכיח כוונת שיתוף ביחס לרכוש שנצבר טרם הקשר הזוגי, ואולם שיתוף כאמור הוא דו צדדי, ועל פניו קשה להלום טענה לכוונת שיתוף נוכח ההפרדה הרכושית בהסכם הממון. בתום הדיון הובהר לתובעת כך: "התסכול של התובעת מובן אך התביעה כפי שהוגשה אינה מגלה עילת תביעה. ככל שהתובעת תבקש למחוק את התביעה תושב לה האגרה ובית משפט יתחשב (צ"ל יבקש) את התחשבות הנתבעים בענין הוצאות המשפט. ככל שהתובעת מבקשת להמשיך את ניהול ההליך תשלים את טיעוניה בענין הבקשה לסילוק על הסף והחלטה תינתן".

13.	לבקשת התובעת בתום קדם המשפט ניתנה לה שהות לשקול את עמדתה. בחלוף שבוע התובעת הודיעה שהיא עומדת על ניהול ההליך ו"גם לרוצחים שפסק דינם נחרץ נתנו לאחר שנים רבות הזדמנויות להשמיע את קולם אשר לעיתים הפך את הקערה על פיה", והוסיפה: קולה לא נשמע בהליכים שהתנהלו בעניין פירוק שיתוף הזכויות בדירה ותשלום דמי שימוש משום שהיתה שרויה באבל כבד על פטירת אמה והמנוח בתוך פחות משנה; רק באזכרת השנה לפטירת המנוח היא למדה על אודות קיום הצוואה שהמנוח ערך; היא איבדה את כל רכושה לרבות הדירה ב XXX שנמכרה לצורך רכישת הדירה ונותרה ללא קורת גג; היא שילמה לנתבעים דמי שימוש אף שהמנוח חי בדירתה תשע שנים בלי ששילם דמי שימוש מעולם; הנתבעים לא הסתפקו בעיזבון המנוח אלא נטלו גם את רכושה "שאין להם יד ורגל בו"; היא פנתה לבא כוחה בהליך הקודם ושאלה מדוע אינו מתנגד לקיום הצוואה אך הוא התחמק ממענה; ככל שהתביעה תמחק ייגרם לה נזק בלתי הפיך והיא תיזרק לרחוב בעוד שבועות ספורים.

14.	לאור הודעת התובעת שהיא עומדת על בירור התביעה, ניתנה לה, בהתאם להחלטה שניתנה בתום קדם המשפט רשות להשלמת טיעוניה בעניין סילוק התביעה על הסף. התובעת טענה שהיא עומדת על זכותה לנהל את ההליך וחזרה על כלל הנטען בהודעתה המפורטת בפסקה 13 לעיל והוסיפה שנתנה את אמונה במנוח שאותו סעדה במסירות עד פטירתו והבטחתו שציווה לה את עיזבונו והיא תהיה 'מסודרת'; המנוח הפר את הבטחתו לרשום את מלוא הזכויות בדירה על שמה; צוואתו האחרונה של המנוח נכתבה בעורמה, הנתבעים הגיעו לדירתם סגרו את דלת חדרו של המנוח והשפיעו עליו לשנות את צוואתו, אך גם לאחר שיחה זו המנוח הרגיע אותה שהוא דואג לעתידה והיא לא תישאר ללא קורת גג; הגם שהסכם הממון קובע הפרדה רכושית מוחלטת המנוח התגורר בביתה מבלי ששילם דמי שכירות ואילו הנתבעים דרשו ממנה לשלם דמי שימוש עבור תשע שנים; חובה הגיע לכדי 1,500,000 ש"ח בשל תאוות הבצע של הנתבעים;

15.	עניין לנו בתביעה שהתובעת הגדירה כתביעה כספית-נזיקית, לחיוב הנתבעים בתשלום 1,500,000 ש"ח משום נזקים שגרמו לה בהתנהלותם, ונטען בה שהיא כוללת "אך ורק את הרכיבים הנזיקיים אותם ניתן לאמוד בסכומים מדויקים". בפועל, אין כל פירוט לרכיבים הנזיקיים הנטענים או כיצד חושב סכום התביעה, והסעד הנתבע הוא ביטול פסקי הדין שניתנו לפירוק שיתוף הזכויות בדירה ולתשלום דמי שימוש ראויים ו"לדיון מחודש בעניין עיזבון המנוח". הנתבעים עתרו כאמור לסילוק התביעה על הסף. הגם שסילוק תביעה על הסף הוא סעד קיצוני ששמור למצבים יוצאי דופן, הבקשה לסילוקה על הסף נעתרת מהטעמים המפורטים להלן:

15.1	ביום 7.5.2013 ניתן על ידי הרשם לעניני ירושה צו לקיום צוואה שהמנוח ערך ביום 29.8.2011 ובגדרה ציווה לתובעת אך ורק את הריהוט והתכולה בדירה. התובעת טענה שהמנוח ערך צוואה קודמת בשנת 2010 וציווה לה את חלקו בדירה ואת משרד התיווך, אך צוואה כאמור לא הוצגה. גם אם קיומה יוכח, לא יהא בכך, כשלעצמו, כדי להקנות לתובעת זכויות כלשהן מכוחה בגדרי הליך זה.

15.3	טענת התובעת שרק באזכרת השנה לפטירת המנוח, היינו בחודש מאי 2013, נודע לה על אודות הצוואה, סותרת את טענתה בכתב התביעה שכחצי שנה לאחר פטירת המנוח הנתבעים החתימו אותה על 'מסמך סתמי' שהיא מוותרת על משרד התיווך ובתמורה הבטיחו לה שיניחו לעניין הדירה, כלומר, כבר חצי שנה לאחר פטירת המנוח התובעת ידעה שהמנוח לא ציווה לה את זכויותיו בדירה או את משרד התיווך. כך או כך, עד היום, ובחלוף למעלה מעשור מאז נודע לתובעת על אודות הצוואה, היא לא עתרה לביטול הצו שניתן לקיומה. גם אם יוכח שהתובעת ביקשה מבא כוחה דאז להתנגד לקיום הצוואה אך הוא התעלם מבקשתה, אין בכך לאפשר דיון בגדרי התביעה הנוכחית בהתנגדותה לקיום הצוואה, וממילא טענה זו אינה מקימה זכות תביעה כלפי הנתבעים. כפי שהובהר לתובעת בקדם המשפט רק אם תוגש ותתקבל תביעה לביטול הצו לקיום הצוואה, תיסלל הדרך להגשת בקשה לקיום הצוואה המוקדמת (הנטענת) כמו גם התנגדות לקיום הצוואה.

15.4	בחלוף שנה וארבעה חודשים ממתן הצו לקיום הצוואה, הנתבע שנחל את זכויות המנוח בדירה, הגיש תביעה לפירוק שיתוף הזכויות בדירה ותביעה לתשלום דמי שימוש ראויים. בהודעתה מיום 30.7.2024 התובעת אישרה שחרף הנטען בכתב התביעה לא התנהל כל הליך שהוא בבית המשפט המחוזי. טענת התובעת לחוסר סמכות עניינית של בית משפט השלום לדון בתביעות נדונה ונדחתה. התובעת לא ערערה על פסקי הדין והם חלוטים, ולערכאה זו אין סמכות להצהיר על אודות בטלותם.

15.5	ניתן לתובעת יומה בהליכים שהתנהלו בעניין פירוק שיתוף הזכויות ותשלום דמי שימוש ראויים. טענת התובעת שאין בפי הנתבעים טעם ענייני מדוע התביעה לפירוק שיתוף לא תידון מחדש בערכאה זו, אין לה על מה שתסמוך. טענתה ש"גם לרוצחים שפסק דינם נחרץ נתנו לאחר שנים רבות הזדמנויות להשמיע את קולם אשר לעיתים הפך את הקערה על פיה", אינה רלוונטית לנדון, מה גם שהיא לא טענה שהתגלו נסיבות חדשות שמצדיקות "משפט חוזר", ובהחלט לא ניתן לטעון שפסקי הדין מיום 7.3.2017 ו-7.2.2018 הושגו במרמה או בחוסר צדק.

15.6	מעשה בית דין – עיקר טענות התובעת בהליך זה נטענו כבר בתביעה לפירוק שיתוף ולתשלום דמי שימוש, הן נדונו ונדחו בפסק הדין מיום 7.3.2017 בעניין פירוק שיתוף, ונדחו בפסק הדין מיום 7.2.2018 בעניין דמי שימוש, משום מעשה בית דין. טענות אלה שנדונו בהליכים קודמים נדחות בהתאם לתקנה 43 לתקנות סדר הדין האזרחי, תשע"ט-2018. וכך נפסק בפסק הדין מיום 7.3.2017 (ההדגשות לא במקור):
"רוב טענותיה אינן מתייחסות להתנהלותו של התובע אלא להתנהלותו של המנוח ולצוואתו. הנתבעת טוענת כי המנוח הבטיח להוריש לה את זכויותיו בדירה, ולאחר שמצבו הבריאותי התערער, הבטיח להעביר לה את חלקו בדירה בעודו בחייו. כמו-כן טוענת הנתבעת כי הסכימה לרכוש את הדירה על יסוד הבטחתו זו של המנוח ואף שינתה את מצבה הכלכלי לרעה לצורך רכישת הדירה, אך לאחר מכן הופתעה לגלות שהמנוח הפר את הבטחתו, ובצוואתו האחרונה הורה להוריש את חלקו בדירה לנכד שלו...  דא עקא שהנתבעת לא הגישה התנגדות לקיום הצוואה ואף לא הגישה תביעה נגד כל היורשים בטענה להפרת הבטחתו של המנוח... משהחליטה הנתבעת לא להתנגד לקיום הצוואה ולא לתבוע את היורשים, אין היא רשאית להעלות טענות בעניין זה לראשונה בתביעה דנן שהוגשה למעלה משנה לאחר הוצאת צו קיום צוואה ולמעלה משנתיים לאחר מותו של המנוח...
הנתבעת טוענת כי ניזוקה כלכלית כתוצאה מהסתמכותה על הבטחותיו של המנוח, בין היתר  משהסכימה לשאת בהוצאות משמעותיות בגין הדירה, הרבה מעבר למה שנקבע בהסכם הממון בינה לבין המנוח. בהקשר זה נטען כי הנתבעת שילמה בגין הוצאות הדירה  46,000 ש"ח יותר מהמנוח ואף לא גבתה מהמנוח דמי שכירות, אף שהיה ראוי שישלם לה 25% משכר הדירה, דהיינו 28,750 ש"ח בגין התקופה שבה גר בדירה לאחר רכישתה.... ולא הציגה פירוט של כלל הסכומים ששילמה בגין הוצאות הדירה לפני רכישתה ולאחר מכן. כמו-כן אין בתצהירה של הנתבעת אסמכתאות כלשהן לגבי סכומים שהנתבע שילם במהלך כל התקופה שבה התגוררו יחד. כך גם אין לשלול כי הנתבעת הסכימה לשאת באותה עת בהוצאות נוספות כמחווה אנושית, ללא כל קשר לעניין הזכויות בדירה, כדי לסייע למנוח בשל ההידרדרות במצבו הבריאותי וההוצאות הרפואיות הרבות שהיו לו ככל הנראה באותה עת. 
הנתבעת טוענת כי ניזוקה כלכלית גם משום שלצורך רכישת הדירה נאלצה למכור את דירתה ב XXX, אך לא הוצגה חוות דעת מומחה כדי לבסס שמכירת הדירה ב XXX ורכישת הזכויות בדירה ב XXX לא הייתה כדאית מבחינה כלכלית...
לאור כל האמור לעיל, אני קובע כי הנתבעת לא הרימה את הנטל הנדרש כדי לבסס כי המנוח הבטיח להעביר לה את חלקו בדירה, כי נגרמו לה נזקים כלכליים כתוצאה מהסתמכותה על הבטחה זו וכי כוונת המנוח בצוואתו היית שהזכויות בדירה לא ימומשו מידית ושהנתבעת תמשיך לגור בדירה עד סוף ימי חייה. מעבר לכך, משלא הגישה הנתבעת התנגדות לקיום הצוואה או תביעה נגד כל היורשים, היא איננה רשאית להישמע בטענות אלה כעת". 

וכך נפסק בפסק הדין מיום 7.2.2018 (ההדגשות אינן במקור):
"טענותיה של הנתבעת הן ברובן המכריע הלכה למעשה מיחזור של הטענות שהועלו על ידי הנתבעת בתביעת פירוק השיתוף ואשר נידונו ונדחו על ידי כב' השופט תמיר, כך שעניין לנו במעשה בית דין במובנו המקובל. 
ודוקו - השופט תמיר התייחס לטענות הנתבעת בדבר הטענות להתחייבויות בעל-פה של המנוח ודחה טענות אלו (ראו פסקה 21 ו-25 לפסק הדין בהליך הפירוק); השופט תמיר קבע כי משלא הגישה הנתבעת התנגדות לקיום צוואה ולא הגישה תביעה נגד כל היורשים בטענה להפרת הבטחתו של המנוח אין היא רשאית להעלות טענות בקשר עם הבטחותיו של המנוח, שינוי מצבה הכלכלי לרעה בגלל רכישת הדירה והפרת הבטחות מטעם המנוח בגדרי תביעה לפירוק שיתוף".

15.7	טענות התובעת בדבר חבות הנתבעים לפצותה מבוססות על טענותיה להפרת התחייבות בעל פה של המנוח שיצווה לה את הזכויות בדירה, או שיעביר את זכויותיו בדירה על שמה בעודו בחיים, שהסכימה לרכוש את הזכויות בדירה על יסוד הבטחת המנוח שמלוא הזכויות ירשמו על שמה, שהמנוח התגורר בדירתה מבלי לשלם לה דמי שימוש – אך אלה נדונו והוכרעו לגופן בתביעה לפירוק שיתוף, והתובעת מנועה מלשוב ולבקש הכרעה חוזרת בהן. מעשה בית דין ביחס לטענות אלה שגורר דחייתן על הסף שומט את הקרקע תחת עיקרה של התביעה והופך את רוב הנטען בכתב התביעה לכזה שאינו מבסס עילת תביעה.

15.8	התיישנות – המועד להגשת תביעה בשל הפרת התחייבויות המנוח, כמו גם תביעה ביחס להתנהלות חסרת תום הלב שהתובעת מבקשת לייחס לנתבעים לרבות "העוקץ" בעניין עריכת  הצוואה - חלף. טענת התובעת ש'טענות שיהוי והתיישנות אינן רלוונטיות משום שחובותיה לא התיישנו' נדחית. עילת התביעה נולדה עת נודע לתובעת על אודות הצוואה, היינו לכל המאוחר באזכרת השנה לפטירתו, חודש מאי 2013, ומכאן שהתביעה התיישנה.

15.9	עצם ביצוע פסקי הדין לפירוק שיתוף ולתשלום דמי שימוש ראויים – שנתבעו מכח זכותו של הנתבע כבעלים של רבע מהזכויות בדירה – וניתנו כדין לאחר שהתנהלו הליכים ממושכים בין התובעת והנתבע, אינו מקנה לתובעת זכות לתבוע את הנתבע בגין נזקים נטענים שנגרמו לה מביצוע פסקי הדין, ולא כל שכן את יתר הנתבעים שכלל לא היו צדדים להליכים אלה. 

15.10	התובעת הגישה כאמור תביעה 'כספית-נזיקית' לתשלום 1,500,000 ש"ח בשל נזקים שהנתבעים גרמו משום 'תאוות בצע'. זו התביעה שהתובעת בחרה להגיש. כאמור לעיל אין לאפשר בגדרי הליך זה דיון מחדש בהליכים שנדונו והוכרעו. בנוסף, אין מקום לדון בגדרה בטענה האם התובעת זכאית למחצית מהזכויות שהמנוח צבר משום היותה ידועה בציבור, מה גם שהיא לא פורטה כדבעי ולטענת הנתבעים אף התיישנה. למעלה מהדרוש - התובעת והמנוח ערכו הסכם ממון וקבעו הפרדה רכושית מלאה ביחס לנכסים שנצברו טרם 1.3.2005, ובנוסף שתנאי לשיתוף רכושי ברכוש שייצבר לאחר 1.3.2005 הוא 'מאמץ משותף', אך אין מחלוקת שהזכויות בדירה נרכשו ממקורותיהם הפרטיים של התובעת והמנוח, והתובעת לא הצביעה על נכס כלשהו שנצבר בתקופת החיים המשותפים. לכאורה קבלת טענת התובעת בעניין זה משמעותה שהזכויות בדירה שייכות לה ולמנוח בחלקים שווים על אף אופן רישומן.

16.	התוצאה היא שהבקשה לסילוק התביעה על הסף נעתרת. התביעה כפי שהוגשה נמחקת, אך מובהר שהטענות בדבר מעשה בית דין משמעותן דחייה על הסף (ולא מחיקה) של כלל הטענות שנדונו והוכרעו בהליכים בעניין פירוק שיתוף ובעניין תשלום דמי שימוש ראויים. לפיכך, תביעה חדשה, ככל שתוגש, לא תכלול טענות שנדחו לעיל מחמת מעשה בית דין. ביחס ליתר הטענות, ככל שתוגש תביעה חדשה – שמורות לצדדים טענותיהם בעניין שיהוי והתיישנות.

17.	לאור התוצאה, בהתחשב במהות ההליך, בהתנהלות הצדדים ובשלב הדיוני בו ניתנה החלטה זו (לאחר שהתקיים דיון ובטרם הוגש כתב הגנה) - התובעת תישא בהוצאות הנתבעים ובשכר טרחת באות כוחן, בשיעור כולל של 5,850 ש"ח.

18.	ההחלטה מותרת לפרסום בהשמטת שמות הצדדים ופרטים מזהים.

ניתנה היום,  כ"ט תמוז תשפ"ד, 04 אוגוסט 2024, בהעדר הצדדים.

